

**Előterjesztés**

**az általános iskolások utaztatásának támogatásáról**

**Tisztelt Közgyűlés!**

A Nemzeti köznevelésről szóló törvény értelmében az iskola a mindennapos testnevelést heti öt testnevelés óra keretében szervezi meg. A nemzeti alaptantervben jelentős szerep jut az egészséget és az életminőséget döntően befolyásoló, számos népbetegség elsődleges megelőzésében szerepet játszó mozgásnak, testedzésnek. A NAT–ban az úszásoktatás - vízhez szoktatás, az úszás technikai alapjainak elsajátítása, a létesítményhelyzettől függően egy úszásnem választása - kötelező feladatként jelenik meg az általános iskolák számára.

EMJV Önkormányzata rendszeresen évek óta támogatja az egri gyerekek úszásoktatását. Az idén 880 eFt-tal az Egri Úszóklub Sportegyesület működésének támogatásával az óvodák, mintegy 10 millió forintos uszodahasználati kerettel az iskolák ilyen irányú tevékenységét biztosítjuk.

Ez nagy segítséget jelent a családoknak, de sajnos többségüknek a helyi közlekedés költsége is problémát okoz. Az óvodások számára a helyi közlekedési kedvezmények szabályozása megoldást jelent, mert a 6 éven aluli gyermekek ingyen vehetik igénybe a tömegközlekedést.

Több város önkormányzata működtet ún. uszodabuszokat. Városunkban is van ilyen gyakorlat, a tömegközlekedési hálózattól távoli óvodáink is ezt veszik igénybe. Költsége alkalmanként a távolságtól függően 3000-5000 Ft,

Ennél egyszerűbben megvalósíthatónak látom az a megoldást, hogy az úszásoktatásra utazó gyerekek térítésmentesen vehessék igénybe a helyijáratokat. Ehhez az Önkormányzat és az Agria Volán között egy erről szóló megállapodás vagy a közszolgáltatási szerződés módosítása szükséges.

Mivel a 2. osztályosok kötelező úszásoktatása már megkezdődött gyors megoldásra van szükség. Kérem a Tisztelt Közgyűléstől a határozati javaslatban foglaltak támogatását.

Eger, 2013. október 10.

Martonné Adler Ildikó s.k.

képviselő

Határozati javaslat:

Eger Megyei Jogú Város Önkormányzatának Közgyűlése felkéri a polgármestert, hogy kezdjen egyeztetést az Agria Volán Zrt-vel az úszásoktatásra utazó tanulók térítésmentes helyijárati utaztatásáról.

Felelős: Habis László polgármester

Határidő: 2013. november 30.